作者:韋嗣立
標題:酬崔光祿冬日述懷贈答
內容:亭伯負高名，羽儀稱上京。魏珠能燭乘，秦璧許連城。六月飛將遠，三冬學已精。洛陽推賈誼，江夏貴黃瓊。推演中都術，旋參河尹聲。累遷登禦府，移拜踐名卿。庭聚歌鐘麗，門羅棨戟榮。鸚杯飛廣席，獸火列前楹。散誕林園意，殷勤敬愛情。無容抱衰疾，良宴每招迎。契得心逾重，言忘道益真。相勖忠義節，共談詞賦英。雕蟲曾靡棄，白鳳已先鳴。光接神愈駭，音來味不成。短歌甘自思，鴻藻彌難清。東裡方希潤，西河敢竊明。厚誣空見迫，喪德豈無誠。端守宮闈地，寒煙朝暮平。顧才無術淺，懷器識憂盈。月下對雲闕，風前聞夜更。昌年雖共偶，歡會此難並。為憐漳浦曲，沉痼有劉楨。